Sinead O'Connor trues daglig med voldtekt via e-post
Ifølge Sinead O'Connor selv skal dette ha pågått siden mars i år. O'Connor navngir mannen og offentliggjør også e-post-adressen, telefonnummeret og adressen hans i Belfast. «Igjen bønnfaller jeg deg på mine bøyde knær, vær så snill å la meg være i fred. Dine gledesstrålende opplysninger om hvordan du skal voldta meg er ekstremt traumatiserende», heter det i innlegget fra Sinead O'Connor. I et svar i kommentarfeltet hevder den irske sangeren at hun gjentatte ganger har anmeldt forholdet til politiet, men at «ingenting blir gjort med det». Søndag kveld postet O'Connor et nytt innlegg, der hun hevder å vite at politiet nå har tatt tak i denne saken og angivelig er klare til å arrestere mannen som står bak det hun kaller trusler mot henne og flere av hennes venner. Sinead beskriver at hun er både desperat og dypt fortvilet over de daglige e-postene fra den navngitte mannen, og skriver direkte til sin stalker at «selv om du er klar over at jeg ble innlagt på sykehus for et par uker siden og har vært på selvmords-overvåkning siden da (i ikke så liten grad på grunn av dine uavbrutte, seksuelt forstyrrede trakassering som har pågått siden mars), fortsetter du å bombardere meg med flere daglige e-poster». Sinead O'Connor - mest kjent for sin coverversjon av Prince-låten «Nothing Compares 2 U» - har en lang historie av psykisk lidelse og har selv vært en kontroversiell artist. Blant annet rev hun i stykker et bilde av Paven i beste sendetid på amerikansk TV i 1992, men ble likevel ordinert til romersk-katolsk prest syv år senere.
I flere krasse innlegg på egen Facebook-side bønnfaller Sinead O'Connor (48) en mann - en stalker - om å slutte med daglige e-poster der han truer med å voldta henne.